Tere päevast, lugupeetud Riigikogu! Alustame Riigikogu täiskogu I istungjärgu viienda töönädala esmaspäevast istungit. Head kolleegid, nüüd võite üle anda eelnõusid ja arupärimisi. Palun, kolleeg Urmas Klaas!
Proua esimees! Lugupeetud kolleegid! Riigikogu kultuurikomisjon algatab järgmised Riigikogu otsuste eelnõud: eelnõu Eesti Rahvusraamatukogu nõukogu liikmete nimetamise kohta, eelnõu rahvusooperi nõukogu liikmete nimetamise kohta ning eelnõu Eesti Rahvusringhäälingu nõukogu liikmete nimetamise kohta. Tänan väga!
Aitäh! Palun, kolleeg Sven Sester!
Lugupeetud juhataja! Head kolleegid! Riigikogu rahanduskomisjoni 9. mai 2011. aasta istungi otsuse kohaselt esitab rahanduskomisjon Riigikogu otsuse "Hasartmängumaksust toetuste määramise nõukogu moodustamine" eelnõu. Aitäh!
Palun, kolleeg Rainer Vakra!
Austatud Riigikogu esimees! Head kolleegid! Keskerakonna fraktsiooni nimel on mul au üle anda noorsootöö seaduse ja sotsiaalmaksuseaduse muutmise seaduse eelnõu. Asja sisu ja mõte on lihtne. Eelmisel nädalal toimus registreerimine õpilasmaleva töökohtadele. Umbes poole tunniga said kõik 700 kohta täidetud ja tuhandeid avaldusi jäi üle. Meie eesmärk on need noored inimesed, kes tahavad õppida töötegemist ning saada nii ka majanduslikku ja sotsiaalset kasvatust, sotsiaalmaksust vabastada. Teisalt tooks see siia juurde ka ettevõtteid. Õpilasmaleva nõukogu liikmena on mul tõsine mure, et tööd pakkuvate ettevõtete ring on aasta-aastalt sama. See muudatus motiveeriks ettevõtjaid tööpakkujatega liituma ning annaks loomulikult õpilastele võimaluse saada töökogemust ja töökasvatust. Aitäh!
Aitäh! Palun, kolleeg Andres Anvelt!
Proua juhataja! Head kolleegid! Mul on au Sotsiaaldemokraatliku Erakonna fraktsiooni 16 liikme nimel anda üle arupärimine siseminister Ken-Marti Vaherile. Arupärimine käsitleb sisejulgeolekut. Aasta 2011 on alanud päris mustades toonides. Aasta esimese kolme kuu jooksul on eelmise aastaga võrreldes näiteks liiklussurmade arv kasvanud 73%. Võrreldes 2009. aastaga jätkas 2010. aastal kasvamist ka põlenguohvrite arv – ligi 10%, õigemini, 9,5%. Samuti on tulnud Europolilt päris kriitilisi sõnumeid Eesti kurjategijate kohta. Nii näiteks on Soomes ligi veerand välisriigist tulnud kurjategijatest pärit Eestist. Kuna meie peaminister ja rahandusminister on siinsamas Riigikogu saalis väljendanud kindlat arvamust, et sisejulgeoleku valdkonna eelarve kasvu pole lähiaastatel ette näha, siis on meil selle kõigega seoses siseministrile küsimusi. Esiteks, milline on üldse tema arusaam viimase aja arengutest sisejulgeoleku valdkonnas? Kuna rahastamise suurenemist ei ole ette näha, siis on meil teinegi oluline küsimus: millised on kompensatsioonimehhanismid, et olukorda leevendada ja õnnetussurmade kasv peatada? Aitäh!
Aitäh! Juhatuse nimel olen vastu võtnud viis seaduseelnõu ja ühe arupärimise. Kui seaduseelnõud vastavad Riigikogu kodu- ja töökorra seadusele, siis otsustab juhatus kolme tööpäeva jooksul nende menetlemise. Kui arupärimine vastab sellele seadusele, siis edastan selle otsekohe adressaadile. Head kolleegid! Nüüd teated. Riigikogu juhatus on võtnud menetlusse järgmised eelnõud ja määranud neile juhtivkomisjonid: keskkonnakomisjoni s.a 4. mail esitatud Riigikogu otsuse "Riigimetsa Majandamise Keskuse nõukogu liikmete nimetamine" eelnõu, mille juhtivkomisjon on keskkonnakomisjon; keskkonnakomisjoni s.a 4. mail esitatud Riigikogu otsuse "Sihtasutuse Keskkonnainvesteeringute Keskus nõukogu liikmete tagasikutsumine ja uute liikmete nimetamine" eelnõu, mille juhtivkomisjon on keskkonnakomisjon; Eesti Keskerakonna fraktsiooni s.a 4. mail algatatud karistusseadustiku ja kriminaalmenetluse seadustiku muutmise seaduse eelnõu, mille juhtivkomisjon on õiguskomisjon; Eesti Keskerakonna fraktsiooni s.a 5. mail algatatud alkoholi-, tubaka-, kütuse- ja elektriaktsiisi seaduse muutmise seaduse eelnõu, mille juhtivkomisjon on rahanduskomisjon. Riigikogu juhatus on edastanud Vabariigi Valitsuse s.a 5. mail esitatud Eesti seisukohad Euroopa Liidu Nõukogu määruse, mis reguleerib kohtualluvust, kohaldatavat õigust ning otsuste tunnustamist ja täitmist abieluvararežiime käsitlevates asjades, eelnõu kohta ning määruse, mis reguleerib samu küsimusi registreeritud kooselust tulenevaid varalisi tagajärgi käsitlevates asjades, eelnõu kohta Euroopa Liidu asjade komisjonile ning on määranud Vabariigi Valitsuse seisukohtade ja määruste kohta arvamust andma õiguskomisjoni. Arvamuse esitamise tähtaeg on s.a 19. mai kell 16. Riigikogu juhatus on edastanud Vabariigi Valitsuse s.a 5. mail esitatud Eesti seisukohad Euroopa nõukogu määruse, mis käsitleb Euroopa Liidu Teataja elektroonilist avaldamist, eelnõu kohta Euroopa Liidu asjade komisjonile ning on määranud Vabariigi Valitsuse seisukohtade ja määruse kohta arvamust andma põhiseaduskomisjoni. Arvamuse esitamise tähtaeg on s.a 19. mai kell 16. Olen edastanud Riigikogu liikmete arupärimise põllumajandusminister Helir-Valdor Seederile. Eelmisel nädalal moodustati looduslike pühapaikade toetusrühm ja Narva toetusrühm. Head kolleegid! Palun teeme kohaloleku kontrolli! Kohalolijaks registreerus 88 Riigikogu liiget, puudub 13. Lugupeetud kolleegid! Selle nädala päevakord on teil laudadel. Panen selle nädala päevakorra kinnitamise hääletusele. Palun hääletada! Päevakorra kinnitamise poolt hääletas 86 Riigikogu liiget, vastuolijaid ega erapooletuid ei olnud. Päevakord on kinnitatud.
Tänases päevakorras arupärimistele vastamist ette nähtud ei ole. Esinemiseks vabas mikrofonis palun registreeruda pärast minu haamrilööki! Kõnesoove ei ole. Istung on lõppenud. Istungi lõpp kell 15.09.